SA Yokurudzira Kuumbwa kweHurumende yeMubatanidzwa
Asi MDC inotungamirwa naVaMorgan Tsvangirai inoti haizopindi muhurumende iyi kana zvichemo zvayo zvisina kugadziriswa
Sachigaro wenyika dziri muSADC, uye vari mutungamiri we South Africa, V Kgalema Motlanthe, vanoti muZimbabwe munofanirwa kuumbwa hurumende yemubatanidzwa nechimbi chimbi. Mashoko aya ataurwa nemutauriri waVaMotlanthe, VaThabo Masese, panhepfenyuro ye SA-FM. VaMasese vati kunyange hazvo paine kutyorwa kwekodzero dzevanhu kusiri kufadza MDC, hurumende yemubatanidzwa inyaya hombe kudarika zvimwe zvose zviri kuitika munyika. VaMasebe vatiwo vanhu vakawanda vari kushupika sezvo munyika musina chikafu pamwe nemishonga, izvo zviri kuvapa kuti vakurudzire kuumbwa kwehurumende yemubatanidzwa iyi. Asi MDC inotungamirwa naVaMorgan Tsvangirai inoti pachine zvinhu zvakawanda zvinofanirwa kugadziriswa pasati paumbwa hurumende yemubatanidzwa. Bato iri rinoti panofanirwa kuva nekugovanwa kwemasimba kwechokwadi, uye mapato ose anofanirwa kugovana nemazvo mapazi ehurumende, magavhuna, pamwe nevamiriri veZimbabwe kune dzimwe nyika. Va George Sibotshiwe ndivo mutauriri waVaTsvangirai. Ntungamili Nkomo weStudio7 aita hurukuro naVaSibotshiwe kuti tinzwe pamire bato ravo. Mashoko aVaMasebe atambirwawo na chief whip weZanu PF muparamende, VaJoram Gumbo, avo vanoti hurumende yemubatanidzwa ngayiumbwe izvozvi. Zvichakadaro, nyanzvi munyaya dzezve matongero enyika, uye vari mudzidzisi pa University of Zimbabwe, Professor John Makumbe, vanoti MDC haifanirwi kupinda muhurumende yemubatanidzwa kana zvichemo zvayo zvese zvisati zvagadziriswa. Dzimwe Nhau Kubva kuStudio7...